b'\n_START_ARTICLE_\nRegbis-7\n_START_SECTION_\nIstorija\n_START_PARAGRAPH_\nRegb\xc4\xaf-7 sugalvojo m\xc4\x97sininkai Nedas Heigas (angl. Ned Haig) ir Deividas Sandersonas (angl.  David Sanderson) i\xc5\xa1 Melrauzo miestelio \xc5\xa0kot\xc5\xb3 sien\xc5\xb3 srityje. Jie 1883\xc2\xa0m. nor\xc4\x97jo surengti labdaring\xc4\x85 turnyr\xc4\x85 savo klubui paremti, bet suprasdami, kad didelio masto renginys yra ne\xc4\xafmanomas, nusprend\xc4\x97 apriboti \xc5\xbeaid\xc4\x97j\xc5\xb3 skai\xc4\x8di\xc5\xb3 iki septyni\xc5\xb3. J\xc5\xb3 sumanymas labai patiko tiek dalyviams, tiek \xc5\xbei\xc5\xabrovams. Nuo tada Melrose Sevens turnyras vyksta kasmet._NEWLINE_Nepaisant regbio-7 populiarumo \xc5\xa0kot\xc5\xb3 Sienose, iki Pirmo pasaulinio karo \xc5\xa1i sporto \xc5\xa1aka buvo daugiau vietinio pob\xc5\xabd\xc5\xbeio ir tik 1921\xc2\xa0m. Anglijoje buvo surengtas pirmasis regbio-7 turnyras. 1926\xc2\xa0m. prasid\xc4\x97jo vienas savbiausi\xc5\xb3 ir iki \xc5\xa1iol vykstantis Middlesex Sevens turnyas Londone._NEWLINE_1976\xc2\xa0m. buvo surengtas pirmasis Honkongo regbio-7 turnyras. \xc5\xa0is turnyras atv\xc4\x97r\xc4\x97 sporto \xc5\xa1ak\xc4\x85 pasauliui ir dabar yra vienas presti\xc5\xbei\xc5\xa1kiausi\xc5\xb3 regbio-7 rengini\xc5\xb3.\n_START_SECTION_\nVar\xc5\xbeyb\xc5\xb3 formatas\n_START_PARAGRAPH_\nRegbio-7 var\xc5\xbeybos da\xc5\xbeniausiai vykdomos turnyrais. \xc4\xae turnyr\xc4\x85 atvykusios komandos per dien\xc4\x85 su\xc5\xbeaid\xc5\xbeia po kelias rungtynes. I\xc5\xa1 prad\xc5\xbei\xc5\xb3 susitikimai vyksta pogrupiuose, o po to geriausiose komandos var\xc5\xbeosi atkrintamosiose var\xc5\xbeybose d\xc4\x97l prizini\xc5\xb3 viet\xc5\xb3._NEWLINE_Tarptautinai regbio-7 turnyrai, kuriuose dalyvauja nacionalin\xc4\x97s rinktin\xc4\x97s, trunka dvi dienas. Pirm\xc4\x85 dien\xc4\x85 \xc5\xbeaid\xc5\xbeiami pogrupio susitikimai, o antr\xc4\x85 dien\xc4\x85 yra kovojama d\xc4\x97l vietos galutin\xc4\x97je rikiuot\xc4\x97je ir \xc4\xafskaitini\xc5\xb3 ta\xc5\xa1k\xc5\xb3. Toki\xc5\xb3 turnyr\xc5\xb3 yra su\xc5\xbeaid\xc5\xbeiama po kelis per metus ir \xc4\x8dempionu tampa daugiausiai \xc4\xafskaitini\xc5\xb3 ta\xc5\xa1k\xc5\xb3 per vis\xc4\x85 sezon\xc4\x85 surinkusi rinktin\xc4\x97.\n_START_SECTION_\nPopuliarumas\n_START_PARAGRAPH_\nD\xc4\x97l ma\xc5\xbeesnio reikiamo \xc5\xbeaid\xc4\x97j\xc5\xb3 skai\xc4\x8diaus \xc5\xa1i sporto \xc5\xa1aka \xc4\xafsitvirtino Fid\xc5\xbeyje ir Samoa. Kaip ir bet koks regbis, regbis-7 m\xc4\x97gstamas Naujojoje Zelandijoje, Australijoje ir Piet\xc5\xb3 Afrikos Respublikoje. Kenija, kurios did\xc5\xbeiojo regbio rinktin\xc4\x97 n\xc4\x97ra daug pasiekusi, turi stipri\xc4\x85 regbio-7 komand\xc4\x85. Europoje stipriausios komandos yra Anglijoje ir Velse.'